Csúcsforgalom a kiállítóiparban | Világgazdaság
Hungexpo A foglaltság meghaladta a 87 százalékot, a látogatók száma pedig a 450 ezret
2019. 01. 11. 10:45 ↻ 2019. 01. 11. 11:47 Sándor Tünde	Gazdaság | Gazdasági Hírek
V ilágszerte 700 ezer embert foglalkoztat, évente 4,4 millió kiállítót és 260 millió látogatót mozgat meg az a 31 ezer kereskedelmi szakkiállítás, amelynek szervezői évről évre növekvő eredményekről számolnak be. Mindezen belül is átlag feletti növekedést prognosztizálnak az ázsiai és a kelet-közép-európai térség kiállítási piacán a különböző szakmai tanulmányok. A legnagyobb magyarországi kiállításszervező társaság,
a Hungexpo Zrt. tavaly az októberben saccolt 7,6 milliárdot is meghaladó, 7,9 milliárd forint bevételt ért el, ez majdnem 30 százalékkal meghaladja az előző évi 6,1 milliárdot
– tájékoztatta a Világgazdaságot Szántó Gabriella, a társaság marketing- és kommunikációs igazgatója.
Fotó: Móricz-Sabján Simon / MTI
A tegnap az Educatio kiállítással indult szezon január végén a Hungexpo teljes területét elfoglaló Agromash expóval folytatódik, és hamarosan olyan grandiózus rendezvényeket is felvonultat, mint a tízezer fős nemzetközi vesegyógyászati konferencia, az asztalitenisz-világbajnokság, valamint az Utazás, a Contsruma vagy a legnagyobb, már 60 ezer látogatót vonzó Fehova.
Tavaly három új, saját fejlesztésű kiállítást, egy lakberendezésit, egy egészségiparit és egy szépségiparit indított útjára a Hungexpo. A kivétel nélkül sikeresen és ígéretesen debütáló rendezvények is jelzik, hogy a nagy közönségvásárokat teljes mértékben leváltották az egyre népszerűbb speciális szakkiállítások. Budapest legnagyobb és legkomplexebb rendezvényhelyszíne gyakorlatilag telt házzal üzemel, a korábban beharangozott fejlesztések, a kiállítási terület bővítése és a csarnokok korszerűsítése igencsak aktuálissá vált. A Hung­expo kommunikációs igazgatója elmondta, hogy hamarosan kezdődnek a kivitelezési munkálatok.
A beruházás első üteme a 2021-re meghirdetett vadászati világkiállításra készül el, addig bizonyos fokú kényelmetlenségeket okoz, de a végeredmény mindenkinek kedvezőbb lesz. A Hungexpo Zrt. területén a saját és a vendégrendezvényeket, kiállításokat és konferenciákat, céges partikat tavaly több mint 450 ezren keresték fel, a rendezvényeken háromezer cég állított ki.